CELEX: 32017D0224
Language: et
Date: 2017-02-08 00:00:00
Title: Komisjoni rakendusotsus (EL) 2017/224, 8. veebruar 2017, millega määratakse kindlaks tehnilised ja tegevusspetsifikatsioonid, mis võimaldavad Galileo programmi raames loodud süsteemi osutataval äriteenusel täita Euroopa Parlamendi ja nõukogu määruse (EL) nr 1285/2013 artikli 2 lõike 4 punktis c osutatud funktsiooni

9.2.2017   
            
            
               ET
            
            
               Euroopa Liidu Teataja
            
            
               L 34/36
            
         KOMISJONI RAKENDUSOTSUS (EL) 2017/224,
   8. veebruar 2017,
   millega määratakse kindlaks tehnilised ja tegevusspetsifikatsioonid, mis võimaldavad Galileo programmi raames loodud süsteemi osutataval äriteenusel täita Euroopa Parlamendi ja nõukogu määruse (EL) nr 1285/2013 artikli 2 lõike 4 punktis c osutatud funktsiooni
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1285/2013 Euroopa satelliitnavigatsioonisüsteemide rajamise ja kasutamise kohta, millega tunnistatakse kehtetuks nõukogu määrus (EÜ) nr 876/2002 ning Euroopa Parlamendi ja nõukogu määrus (EÜ) nr 683/2008, (1) eriti selle artikli 12 lõike 3 punkti d,
   ning arvestades järgmist:
   
               (1)
            
            
               Määruse (EL) nr 1285/2013 artiklis 2 on sätestatud, et Galileo programmi raames loodud süsteemi pakutav äriteenus peab võimaldama töötada välja kutse- või majandustegevuses kasutatavaid rakendusi tulenevalt avatud teenusega võrreldes parematest töötulemustest ja suurema lisandväärtusega andmetest.
            
         
               (2)
            
            
               Äriteenus on üks olulisematest Galileo programmi raames loodud süsteemi elementidest, pidades silmas, et muud ülemaailmsed satelliitnavigatsioonisüsteemid sellist teenust ei paku ja et sellest peaks kooskõlas määruse (EL) nr 1285/2013 artikliga 10 saama tulu. Juurdepääs sellele peaks olema tasuline. Äriteenusega seotud hinnapoliitikat käesolevas otsuses ei käsitleta ja see tuleks kindlaks määrata hiljem.
            
         
               (3)
            
            
               Äriteenust tuleks osutada vastavalt ühe või mitme teenuseosutajaga sõlmitud lepingutele.
            
         
               (4)
            
            
               Praegu on vaja määrata kindlaks äriteenuse tehnilised ja tegevusspetsifikatsioonid, sest nende kindlaksmääramisest teenuse tegeliku kasutamiseni kulub mitu aastat. Kõnealuste spetsifikatsioonide väljatöötamiseks on viimastel aastatel korraldatud mitmesuguseid uuringuid, katseid ja konsultatsioone huvitatud isikutega. Selleks tuli leida ka tasakaal ühelt poolt kasutajatele tegeliku lisandväärtuse pakkumise vajaduse ning teiselt poolt süsteemi tehtavate muudatuste minimeerimise soovi, riskitegurite ja määrusega (EL) nr 1285/2013 ettenähtud ajakava vahel.
            
         
               (5)
            
            
               Sellest tulenevalt on kutse- või majandustegevuses kasutatavate rakenduste tegelikuks väljatöötamiseks oluline ja tehniliselt võimalik, et äriteenus sisaldaks avatud teenusega võrreldes kaht olulist täiustust: asukohatuvastuse suurem täpsus ja parem autentimisvõime. Lisaks on äriteenuse erinevate kasutajaskondade eri vajaduste parimaks rahuldamiseks äärmiselt oluline, et kaht kõnealust täiustust pakutaks neile teineteisest sõltumatult.
            
         
               (6)
            
            
               Asukohatuvastuse suur täpsus peaks suurendama satelliitnavigatsioonitehnoloogia rakenduste ulatust. Galileo programmi raames loodud süsteemi edastatavate andmete kvaliteeti on seepärast vaja parandada nii, et positsioneerimisviga oleks nimitingimustel väiksem kui üks detsimeeter. Muude ülemaailmsete satelliitnavigatsioonisüsteemide, näiteks Ameerika Ühendriikide globaalse positsioneerimissüsteemi (GPS) edastatavad signaalid võivad samuti aidata seda eesmärki saavutada.
            
         
               (7)
            
            
               Autentimisvõime peaks suurendama turbeastet ja vältima eelkõige võltsimise ja pettuse ohtu. Satelliitsignaalidele on seepärast vaja lisada lisaelemente, et tagada kasutajatele, et nende saadav teave tuleb Galileo programmi raames loodud süsteemist ja mitte võõrast allikast. Äriteenuse autentimisvõime hõlmaks seega ühelt poolt asukohatuvastusega seotud andmete autentimise võimet, mida hõlmavad tasuta pakutava avatud teenuse signaalid, ning teiselt poolt parema kaitse eesmärgil ka signaalide ühest identifitseerimist selliste krüpteeritud koodide lugemise teel, mida signaalid sisaldavad ja millele juurdepääs oleks tasuline.
            
         
               (8)
            
            
               Enne äriteenuse tegeliku väljatöötamise alustamist tuleb teha põhjalik riskianalüüs. See analüüs tuleks teha enne, kui „GNSS Service Centre delta Critical Design Review“, mille lõpptähtaeg on 1. juuni 2017, on heaks kiidetud.
            
         
               (9)
            
            
               Äriteenusel peaks võrreldes avatud teenusega olema lisandväärtus, et võimaldada kutse- või majandustegevuses kasutatavate rakenduste väljatöötamist, ning see peaks seega olema kättesaadav võimalikult suurele arvule kasutajatele ja hõlmama äriliselt kasutatavat krüpteerimist. Seetõttu ei ole ELi salastatud teabe kasutamine äriteenuse osutaja või lõppkasutaja poolt ette nähtud ei avatud teenuse ega äriteenuse puhul. Kui selle kasutamine oleks siiski vajalik, tuleks selle üle otsustada kooskõlas määruse (EL) nr 1285/2013 artikli 17 punktis a osutatud julgeolekueeskirjadega, lähtudes eelkõige julgeolekuriskide analüüsist ja võttes täielikult arvesse liikmesriikide ekspertide arvamusi. Selles otsuses tuleks võtta arvesse ka kulude-tulude analüüsi.
            
         
               (10)
            
            
               Käesolevas otsuses käsitletud spetsifikatsioonid on kooskõlas rahvusvahelisel tasandil kindlaks määratud raadionavigatsioonialaste eeskirjadega, eelkõige Rahvusvahelise Telekommunikatsiooni Liidu välja töötatud normidega, samuti 26. juunil 2004 ühelt poolt Euroopa Liidu ja selle liikmesriikide ning teiselt poolt Ameerika Ühendriikide vahel sõlmitud Galileo ja GPS satelliidipõhiste navigatsioonisüsteemide ja nendega seotud rakenduste edendamist, pakkumist ja kasutamist käsitleva lepingu sätetega.
            
         
               (11)
            
            
               Sellega seoses on asjakohane sätestada tehnilised ja tegevusspetsifikatsioonid, mis võimaldavad Galileo programmi raames loodud süsteemi osutataval äriteenusel täita määruse (EL) nr 1285/2013 artikli 2 lõike 4 punktis c osutatud funktsiooni, pidades silmas, et nõukogu otsuse 2014/496/ÜVJP (2) sätted on täielikult kohaldatavad.
            
         
               (12)
            
            
               Käesoleva otsusega ettenähtud meetmed on kooskõlas määruse (EL) nr 1285/2013 artikli 36 lõike 1 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Tehnilised ja tegevusspetsifikatsioonid, mis võimaldavad Galileo programmi raames loodud süsteemi osutataval äriteenusel täita määruse (EL) nr 1285/2013 artikli 2 lõike 4 punktis c osutatud funktsiooni, on kindlaks määratud lisas.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 8. veebruar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 1.
   
      (2)  Nõukogu 22. juuli 2014. aasta otsus 2014/496/ÜVJP Euroopa ülemaailmse satelliitnavigatsioonisüsteemi kasutuselevõtu, toimimise ja kasutamise aspektide kohta, mis mõjutavad Euroopa Liidu julgeolekut, ning millega tunnistatakse kehtetuks ühismeede 2004/552/ÜVJP (ELT L 219, 25.7.2014, lk 53).
   
      LISA
      
         Tehnilised ja tegevusspetsifikatsioonid, mis võimaldavad Galileo programmi raames loodud süsteemi osutataval äriteenusel täita Euroopa Parlamendi ja nõukogu määruse (EL) nr 1285/2013 artikli 2 lõike 4 punktis c osutatud funktsiooni
      
      Äriteenus sisaldab avatud teenusega võrreldes kaht olulist täiustust: asukohatuvastuse suurem täpsus ja parem autentimisvõime, mida võib kasutajatele pakkuda teineteisest sõltumatult. Vastavad tehnilised ja tegevusspetsifikatsioonid on esitatud järgmises tabelis.
      
                   
               
               
                  Äriteenus – suur täpsus
               
               
                  Äriteenus – autentimine
               
            
                  Avatud teenuse ja äriteenuse ühised spetsifikatsioonid: asukohatuvastusega seotud andmete autentimine
               
               
                  Ainult äriteenuse spetsifikatsioonid: autentimine krüpteeritud koodide abil
               
            
                  Üldised spetsifikatsioonid
               
               
                  Suure täpsusega andmete edastamine, et saavutada positsioneerimisviga, mis on nimitingimustel väiksem kui üks detsimeeter
               
               
                  Signaalides sisalduvate autentimisandmete edastamine avatud teenuse asukohatuvastusega seotud teabe puhul
               
               
                  Signaalide autentimine tänu juurdepääsule signaalides sisalduvatele krüpteeritud koodidele
               
            
                  Kasutatavate signaalide komponendid
               
               
                  E6, komponent E6-B suure täpsusega andmete edastamise jaoks
               
               
                  E1, komponent E1-B autentimisandmete jaoks asukohatuvastusega seotud teabe puhul
               
               
                  E6, komponent E6-B krüpteeritud koodidele juurdepääsu andmete jaoks ja komponent E6-C (piloot)
               
            
                  Kasutajasegmendi spetsifikatsioonid
               
               
                  Positsioneerimise suur täpsus tulenevalt täpsetest positsioneerimisalgoritmidest, mis on integreeritud vastuvõtjasse ja kasutavad signaalidega edastatud andmeid
               
               
                  Andmete autentimise kontrollimine tulenevalt asümmeetrilise krüptograafia protokollist, mis edastatakse signaalidega, ja tänu avalikule krüptograafilisele võtmele
               
               
                  Signaalide autentimise kontrollimine tulenevalt krüpteeritud signaalide koodide dekrüpteerimisest krüptograafilise privaatvõtmega
               
            
                  Geograafiline ulatus
               
               
                  Ülemaailme
               
               
                  Ülemaailme
               
               
                  Ülemaailme
               
            
                  Süsteemi arhitektuur
               
               
                  Ühe või mitme teenuseosutaja edastatavad suure täpsusega andmed, mis edastatakse kasutajatele GNSSi teenuskeskuse, maapealse segmendi ja maapealse segmendiga seotud satelliitide kaudu
               
               
                  Võimaluste piires sisestatud signaali komponendi E1-B EDBS-välja autentimisandmed, mida levitatakse maapealse segmendiga seotud satelliitide kaudu
               
               
                  Signaalide E6 koodide krüpteerimine Galileo satelliitide poolt, maapealse segmendi genereeritud privaatvõtmete edastamine ühele või mitmele teenuseosutajale GNSSi teenuskeskuse kaudu ning
                  OTAR-andmete edastamine signaali komponendis E6-B.
               
            
                  Teenuse osutamine
               
               
                  Ühe või mitme teenuseosutaja edastatavad suure täpsusega andmed
               
               
                  Galileo programmi raames loodud süsteemi edastatavad autentimisandmed
               
               
                  Süsteemi haldamise eest vastutaja edastatavad krüpteeritud signaalid
               
            
                  Juurdepääs teenusele
               
               
                  
                              —
                           
                           
                              Tasuline juurdepääs vastavalt kehtivale hinnapoliitikale
                           
                        
                              —
                           
                           
                              Ühe või mitme teenuseosutaja poolne kontroll
                           
                        
               
                  
                              —
                           
                           
                              Tasuline juurdepääs krüpteerimiskoodidele vastavalt kehtivale hinnapoliitikale
                           
                        
                              —
                           
                           
                              Krüpteerimiskoodidele juurdepääsu kontroll ühe või mitme teenuseosutaja poolt ja süsteemi haldamise eest vastutaja abiga
                           
                        
            
                  Teenuse kasutuselevõtt
               
               
                  
                              —
                           
                           
                              Testimise ja valideerimise etapp, mis jõuab lõpule aastal 2018
                           
                        
                              —
                           
                           
                              Esialgse ärilise kasutuse etapp 2018–2020
                           
                        
                              —
                           
                           
                              Täieliku ärilise kasutuse etapp alates aastast 2020
                           
                        
               
                  
                              —
                           
                           
                              Testimise ja valideerimise etapp, mis jõuab lõpule aastal 2018
                           
                        
                              —
                           
                           
                              Signaalide esialgse edastamise etapp 2018–2020
                           
                        
                              —
                           
                           
                              Teenuste täieliku osutamise etapp alates aastast 2020
                           
                        
               
                  
                              —
                           
                           
                              Testimise ja valideerimise etapp, mis jõuab lõpule hiljemalt aastal 2020
                           
                        
                              —
                           
                           
                              Seejärel algav ärilise kasutuse etapp
                           
                        
            
                  ELi salastatud teabe kasutamine
               
               
                  
                              —
                           
                           
                              Äriteenuse osutaja ega lõppkasutaja ei kasuta ELi salastatud teavet. Kui selle kasutamine on siiski vajalik, otsustatakse selle üle kooskõlas määruse (EL) nr 1285/2013 artikli 17 punktis a osutatud julgeolekueeskirjadega
                           
                        
               
                  
                              —
                           
                           
                              Äriteenuse osutaja ega lõppkasutaja ei kasuta ELi salastatud teavet. Kui selle kasutamine on siiski vajalik, otsustatakse selle üle kooskõlas määruse (EL) nr 1285/2013 artikli 17 punktis a osutatud julgeolekueeskirjadega
                           
                        
               
                  
                              —
                           
                           
                              Äriteenuse osutaja ega lõppkasutaja ei kasuta ELi salastatud teavet. Kui selle kasutamine on siiski vajalik, otsustatakse selle üle kooskõlas määruse (EL) nr 1285/2013 artikli 17 punktis a osutatud julgeolekueeskirjadega
                           
                        
            
                  Muud spetsifikatsioonid
               
               
                  
                              —
                           
                           
                              Galileo ja edaspidi muude satelliitide rühmade jaoks edastatavad suure täpsusega andmed
                           
                        
               
                  
                              —
                           
                           
                              Autentimisandmete edastamisega ei tohi kaasneda avatud teenuse halvenemist
                           
                        
                              —
                           
                           
                              Galileo ja edaspidi muude satelliitide rühmade jaoks tuleb edastada autentimisandeid
                           
                        
                              —
                           
                           
                              Avatud teenuse kasutajad kannavad autentimisandmete kasutamisega seotud riske
                           
                        
               
                  —
               
            
         Lühendid
      
      
                  E1-B
               
               
                  Galileo süsteemi sageduse E1 signaali andmekanal, 1 575,45 MHz
               
            
                  E6
               
               
                  Galileo süsteemi sagedus E6, 1 278,75 MHz
               
            
                  E6-B
               
               
                  Signaali E6 komponent, vastab andmekanalile
               
            
                  E6-C
               
               
                  Signaali E6 komponent, vastab pilootkanalile
               
            
                  EDBS
               
               
                  
                     External Data Broadcast Service (väline andmete edastamise teenus)
               
            
                  GNSS
               
               
                  ülemaailmne satelliitnavigatsioonisüsteem
               
            
                  OTAR
               
               
                  
                     Over-The-Air Rekeying (võtme muutmine üle õhu)